दिवचलः दिवचल म्हालांत उटंगराच्या पावसाक लागून दोन कडेन घरांची पडझड जाली. दोनूय घरांचें मेळून सुमार लाखभर लुकसाण जालें. कुडणेंच्या गांवकारवाड्या वयल्या गोपिका पांडू परवार हांच्या घराचेर झाड पडून सुमार 50 हजारांचें लुकसाण जालें जाल्यार कुडचिऱ्यां धनगरवाड्या वयल्या मामू वरक हांच्या घराचेर झाड पडून सुमार 40 हजारांचें लुकसाण जालें. रस्तो आनी हेर आडखळी कुशीक काडपाक दिवचल उजो पालोवपी दळाचे जवान मात थारनासतना कामाक लागल्यात. विवीध वाठारांनी उटंगराच्या पावसांत जाल्ले पडझडींचो अहवाल एकठांय करपाचें काम चालू सा. सर्वणा उदक तुंबिल्ल्यान लोकांची धांदल जाली. म्हालांतल्या न्हंयांच्या पात्रांत उदकाची वाड जाल्या. अशें आसलें तरीय स्थिती नियंत्रणांत आशिल्ल्याची म्हायती आपत्कालीन यंत्रणेन दिल्या. मामलेदार राजाराम परब, उपजिल्होधिकारी रोहन कासकार तशेंच शिंपणावळ खात्याचे अधिकारी स्थितीचेर लक्ष दवरून आसात. सध्या तरी कसलोच धोको नाशिल्ल्याचें तांचें म्हणणें आसा.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 